ΓΡΑΠΤΗ ΕΡΩΤΗΣΗ E-2803/99

υποβολή: Jorge Hernndez Mollar (PPE-DE) προς την Επιτροπή

(18 Ιανουαρίου 2000)

Θέμα: Εσωτερική αγορά της Μεσογείου

Οι νότιες μεσογειακές χώρες ζήτησαν από την Ευρωπαϊκή Ένωση να συμμετάσχει πολιτικά στη Μεσόγειο και σε ζητήματα ειρήνης και σταθερότητας της περιοχής. Η Ευρώπη έχει διαδραματίσει έναν αποφασιστικής σημασίας ρόλο στην γεωγραφία και την ιστορία πολλών χωρών και είναι συνυπεύθυνη για τη σταθερότητά τους.

Έχει εξαιρετική σημασία να εγκαινιασθεί μια κοινή διαδικασία προβληματισμού και στις δύο όχθες της Μεσογείου σε ό, τι αφορά το μέλλον. Πρέπει να καθιερωθεί μια εταιρική σχέση μεταξύ της ευρωπαϊκής τεχνολογίας και των επενδυτικών ευκαιριών στις χώρες της Νότιας Μεσογείου. Σύμφωνα με κυβερνητικές πηγές των ενδιαφερομένων χωρών ελπίζεται ότι, με τον νέο της Πρόεδρο, η Επιτροπή θα αποκτήσει αυξημένη μεσογειακή προσέγγιση.

Θα μπορούσε άραγε η Επιτροπή να αναφέρει κατά πόσον έχει ανταποκριθεί στις εκκλήσεις των κυβερνήσεων ορισμένων από τις νότιες μεσογειακές χώρες με τον αμοιβαίο ενθουσιασμό και την ελπίδα που ίσως να αναμένεται από τις νέες πρωτοβουλίες της Ευρωπαϊκής Ένωσης στις μακροπρόθεσμες και βραχυπρόθεσμες σχέσεις της με τις μεσογειακές χώρες, οι οποίες ελπίζουν στην καθιέρωση μιας μεσογειακής εσωτερικής αγοράς με την ΕΕ;

Απάντηση του κ. Patten εξ ονόματος της Επιτροπής

(21 Φεβρουαρίου 2000)

Μία από τις προτεραιότητες του προγράμματος MEDA είναι η συμβολή στη δημιουργία ζώνης ελευθέρων συναλλαγών Κοινότητας-Μεσογείου.

Στο γενικό αυτό πλαίσιο, η Επιτροπή άρχισε πρόσφατα διάφορες σημαντικές πρωτοβουλίες για να τονίσει τη σημασία που αποδίδει στις οικονομικές σχέσεις με τους μεσογειακούς εταίρους και στη δημιουργία ζώνης ελευθέρων συναλλαγών.

Στον τομέα των επενδύσεων, η Επιτροπή αποφάσισε τον Δεκέμβριο 1999 να χρηματοδοτήσει ένα πρόγραμμα για τη δημιουργία δικτύου μεταξύ ευρωπαϊκών και μεσογειακών φορέων προώθησης των επενδύσεων. Σκοπός του παρόντος προγράμματος είναι η αύξηση των ξένων άμεσων επενδύσεων στην περιοχή της Μεσογείου μέσω μεγαλύτερης συνεργασίας μεταξύ των ιδρυμάτων που έχουν αναλάβει τη προώθηση των επενδύσεων.

Οι δραστηριότητες θα περιλαμβάνουν τη δημιουργία δικτύου, την παροχή κατάρτισης στα επενδυτικά ιδρύματα και την προώθηση των περιφερειακών επενδύσεων. Η συνολική κοινοτική χρηματοδοτική συνεισφορά για το εν λόγω τριετές πρόγραμμα ανέρχεται σε 3,95 εκ.ευρώ.

Εξάλλου η Επιτροπή στηρίζει ενεργά και συγχρηματοδοτεί την πρωτοβουλία της πορτογαλικής Προεδρίας να διοργανωθεί μεγάλη Ευρωμεσογειακή Διάσκεψη για τις επενδύσεις, που θα διεξαχθεί στη Λισσαβόνα από τις 28 Φεβρουαρίου ως την πρώτη Μαρτίου 2000.

Στον τομέα της ενιαίας αγοράς η Επιτροπή ετοιμάζει νέο περιφερειακό πρόγραμμα που θα αποφασιστεί κατά τη διάρκεια του τρέχοντος έτους. Η ευρωπαϊκή ενιαία αγορά έχει καταδείξει τα οφέλη που μπορούν να προκύψουν από τις ελεύθερες συναλλαγές μεταξύ ελευθέρων αγορών. Στόχος αυτού του μελλοντικού προγράμματος είναι η μετάδοση της οικονομικής πείρας που έχει αποκτηθεί στην Ευρώπη στους μεσογειακούς εταίρους. Το πρόγραμμα, που σχεδιάζεται επίσης για τριετή περίοδο, θα περιλαμβάνει ευρύ φάσμα πληροφοριών και δραστηριοτήτων για την ευαισθητοποίηση στην ιδέα της ενιαίας αγοράς γενικά, καθώς και κατάρτιση σε ειδικότερα θέματα, όπως τα τελωνειακά, η ελεύθερη κυκλοφορία εμπορευμάτων, οι δημόσιες συμβάσεις, τα δικαιώματα πνευματικής ιδιοκτησίας, οι χρηματοπιστωτικέςπηρεσίες, ο οικονομικός και λογιστικός έλεγχος, η προστασία προσωπικών δεδομένων και οι κανόνες ανταγωνισμού.